Uredba Sveta (EGS) št. 1467/70

z dne 20. julija 1970

o določitvi nekaterih splošnih pravil za intervencije na trgu surovega tobaka

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 727/70 [1] z dne 21. aprila 1970 o skupni ureditvi trga za surovi tobak in zlasti členov 5(5), 6(9) in 6(3) Uredbe,

ob upoštevanju predloga Komisije,

ker oblikovanje enotnega trga za surovi tobak zahteva uporabo intervencijskih ukrepov Skupnosti, da bi proizvajalci v Skupnosti lahko prodali svoje proizvode pod enakovrednimi pogoji, kakršni veljajo za večino proizvodov v okviru nacionalnih ureditev trga;

ker je zaradi potrebe, da imajo intervencijske službe tobak v listih, ki so ga odkupili predelanega in pripravljenega za trg, treba razlikovati med intervencijskimi centri, ki opravijo prvo predelavo, pripravo za trg in skladiščenje, ter intervencijskimi centri, ki poskrbijo za zbiranje in začasno skladiščenje tobaka v listih, s čimer se olajša dobava proizvoda, ponujenega v intervencijo; ker je treba pripraviti seznam teh centrov in tako zagotoviti, da intervencije tistim, ki jih to zadeva, zagotovijo enakovredna jamstva na vseh področjih proizvodnje Skupnosti;

ker izvajanje intervencijskih ukrepov Skupnosti zahteva, da intervencijske službe prevzamejo tobak pod pogoji, ki upoštevajo zlasti regionalne razlike v metodah proizvodnje in sušenja različnih sort tobaka; ker mora biti izbira intervencijskih centrov zaradi tega omejena na tiste, ki so najbliže kraju proizvodnje ali prve predelave, ker ti ponavadi izpolnjujejo zgoraj navedene pogoje;

ker je kljub temu pomembno zagotoviti, kjer koli je potrebno, da se tobak pošlje v intervencijski center, ki ima primerne zmogljivosti za sprejem in skladiščenje, in je, kjer je ustrezno, najprimernejši za zadevno sorto ali kakovost; ker je intervencijski službi torej treba omogočiti, da se odloči, kje bo tobak prevzet glede na predvidene stroške za vse postopke, ki spadajo med naloge intervencijske službe;

ker je lahko v nekaterih primerih priporočljivo izbrati center, ki ni najbližji kraju proizvodnje ali prve predelave; ker mora intervencijska služba pokriti dodatne prevozne stroške, ki utegnejo izvirati iz takšne odločitve;

ker je zaradi razlike med krajem, kjer se tobak v listih prevzame, in krajem, kjer poteka prva predelava in priprava za trg, slednjega treba izbrati glede na predvidene stroške za vse postopke, ki spadajo med naloge intervencijske službe;

ker mora biti intervencija omejena na kakovost tobaka, ki je skoraj zanesljivo uporaben; ker je zaradi tega treba katero koli kakovost, ki ne ustreza minimalnim značilnostim kakovosti, ki se določijo v podrobnih pravilih o uporabi, izvzeti iz intervencije,

SPREJEL NASLEDNJO UREDBO:

Člen 1

V skladu s postopkom, določenim v členu 17 Uredbe (EGS) št. 727/70, se določi naslednje:

(a) intervencijske centre (v nadaljevanju "zbirni centri"), locirane na območjih, kjer je znatna proizvodnja tobaka v listih, ki ponujajo začasne skladiščne zmogljivosti za ta tobak;

(b) intervencijske centre (v nadaljevanju "predelovalni in skladiščni centri"), ki ponujajo začasne skladiščne zmogljivosti in obrate za prvo predelavo ter pripravo tobaka v listih za trg in zmogljivosti za skladiščenje in ohranjanje tobaka, na katerem je opravljena prva predelava in priprava za trg.

Člen 2

1. Vse ponudbe tobaka v listih je treba nasloviti na intervencijsko službo za zbirni center ali predelovalni in skladiščni center, ki se izbere izmed treh centrov, najbližjih kraju, kjer je bil tobak proizveden.

2. Vse ponudbe tobaka v balah je treba nasloviti na intervencijsko službo za predelovalni in skladiščni center, ki se izbere izmed treh centrov, najbližjih kraju, kjer je bil tobak prvič predelan in pripravljen za trg.

3. "Najbližji centri" so tisti, kamor je tobak mogoče poslati po najnižjih stroških.

Člen 3

1. Intervencijske službe določijo, kje bo tobak prevzet.

2. Intervencijska služba izbere kraj prevzema, ki ni center, katerega določi imetnik tobaka, samo v primerih, če center v času prevzema ne more zagotoviti:

(a) za tobak v listih: ustreznih zmogljivosti za začasno skladiščenje;

(b) za tobak v balah: ustreznih zmogljivosti za skladiščenje ali zadostnih jamstev za zadovoljivo ohranjanje tobaka tiste sorte in kakovosti, ki je bila ponujena.

3. Kraj prevzema, ki ga določi intervencijska služba, je tisti, pri katerem je najnižji skupni izdatek, ki vključuje:

(a) za tobak v listih: stroške prevoza, začasnega skladiščenja, prve predelave in priprave za trg ter ohranjanja in skladiščenja predelanega izdelka;

(b) za tobak v balah: stroške prevoza, ohranjanja in skladiščenja.

4. Če kraj prevzema, ki ga določi intervencijska služba, ni eden od treh centrov, predvidenih v členu 2, morebitne dodatne stroške prevoza določi in krije intervencijska služba.

Člen 4

Kraj, ki ga intervencijska služba izbere za prvo predelavo in pripravo za trg tobaka v listih, prevzetih v centru, ki ga je izbral prodajalec, je tisti, ki je lociran tako, da povzroči najnižji skupni izdatek za prvo predelavo, pripravo za trg in skladiščenje ter za prevoz od kraja prevzema.

Člen 5

Intervencijske službe odkupujejo samo tobak, ki ustreza minimalnim značilnostim kakovosti, določenih na podlagi razvrščanja po sorti in kakovosti.

Člen 6

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 20. julija 1970

Za Svet

Predsednik

W. SCHEEL

[1] UL L 94, 28.4.1970, str. 1.

--------------------------------------------------